Qbil unanimu bejn il-gvern u l-oppożizzjoni: Approvati bidliet importanti fil-Kostituzzjoni
Imtella' Lulju 29, 2020 - Aġġornata 29 Ta' Lulju, 2020 8:00pm Il-Gvern u l-Oppożizzjoni laħqu ftehim dwar emendi kostituzzjonali u emendi għal diversi ligijiet li għandhom l-għan li jimplimentaw il-proposti magħmula mill-Kummissjoni Venezja u jsaħħu s-saltna tad-dritt u l-governanza. L-abbozzi rilevanti kienu approvati fit-tielet qari bi qbil unanimu mill-membri kollha: 63 vot favur u xejn kontra. L-abbozzi kollha tressqu ghall-vot mill-Ministru tal-Gustizzja, Ugwaljanza u Governanza, Edward Zammit Lewis; bil-Kap tal-Oppożizzjoni Adrian Delia jissekonda il-mozzjonijiet. Fl-aħħar seduta qabel ma' aġġorna għall-btajjel tas-Sajf, il-Ministru tal-Gustizzja Edward Zammit Lewis ippreżenta diversi emendi fosthom dwar il-ħatra tal-President tar-Malta, tal-membri tal-ġudikatura; tal-Ombudsman u tal-President tal-Kummissjoni kontra l-korruzzjoni li ġew approvati b'maġġoranza ta' żewġ terzi. L- emenda dwar il-ħatra tal-President tiddikjara li l-persuna jkun jokkupa l-kariga ta' President ta' Malta jibqa' fil-kariga sakemm il-Kamra tad-Deputati tasal li taqbel dwar nomina b'żewġ terzi tal-voti u mhux b'maġġoranza sempliċi. Emenda simili kienet approvata dwar il-ħatra tal-karigi l-oħrajn. Il-Ministru Zammit Lewis qal li din l-emenda kienet tkompli mar-riformi kbar kostituzzjonali li kienu saru fl-1974 u fl-1987. Qal li l-emenda tressqet wara żblokk fit-taħditiet mal-Oppożizzjoni. Huwa radd ħajr lill-Prim Ministru Robert Abela għar-rieda tiegħu li jmexxi dawn l-emendi. Radd ħajr ukoll lill-Kummissjoni Venezja, lill-Kap tal-Oppozizzjoni Adrian Delia li qal fehem il-mument storiku kif ukoll lid-deputat Chris Said ghal koperazzjoni murija. Huwa qal li b'dawn l-emendi intlaħaq tragward importanti fis-saltna tad-dritt u l-governanza. Il-kelliem tal-Oppożizzjoni dwar ir-riformi kostituzzjonali Chris Said qal li l-emenda tirrifletti l-pożizzjoni tal-Oppozizzjoni dwar il-ħatra tal-Ombudsman. Qal li fejn il-Gvern ma jagħtix rimedju għal deċiżjoni meħuda mill-Ombudsman, din għandha tkun diskussa minn kumitat parlamentari. Fi tmiem is-seduta parlamentari il-Kamra tad-Deputati approvat it-tielet qari ta' dawn l-abbozzi ta' liġi. Il-voti intlaqgħu b'ċapċip mill-membri kollha. Il-Kamra approvat l-abbozz ta' liġi dwar stħarriġ ġudizzjarju għal deċiżjoni li ma ssirx prosekuzzjoni u deċiżjonijiet oħra mill-Avukat Ġenerali li se jkun il-Prosekutur Pubbliku Ewlieni bl-investigazzjoni tibqa' ssir mill-Pulizija. Se jsir tibdil fil-ħatra tal-membri tal-Kummissjoni għall-Amministrazzjoni tal-Ġustizzja u tal-Kummissjoni ta' Mħallfin u Maġistrati. Il-Kamra tad-Deputati se terġa' tiltaqa fil-5 ta' Ottubru. L-Uffiċċju tal-President innota b'sodisfazzjon l-aħħar żviluppi fil-Parlament b'rabta mat-tibdil kostituzzjonali li jgawdi l-appoġġ tal-gvern u l-oppożizzjoni. Fi stqarrija, l-Uffiċċju tal-President radd ħajr lil kull min kien involut biex jintlaħaq ftehim u awgura li dan is-sens ta' koperazzjoni jkompli f'diskussjonijiet futuri li huma meħtieġa biex iseħħu riformi oħra li hemm bżonn fil-Kostituzzjoni. F'messaġġ fuq il-media tal-Partit Nazzjonalista, il-Kap tal-Oppożizzjoni Adrian Delia, qal li l-Oppożizzjoni kienet strumentali għal istituzzjonijiet b'saħħithom li jħarsu l-interessi taċ-ċittadini u mhux iservu ta' paraventu għall-Gvern. Dr Delia qal li fl-aħħar snin minħabba dak li sejjaħ il-mod abbużiv kif il-Gvern uża l-istituzzjonijiet, l-Oppożizzjoni ħarġet b'għadd ta' proposti biex jissaħħu. Il-Kap Nazzjonalista sejjaħ dawn l-iżviluppi bħala rebħa għall-poplu għax qal li issa l-pajjiż għandu istituzzjonijiet iktar b'saħħithom.